**ΕΝΟΤΗΤΑ 20η. Κείμενο Αναφοράς: Επίκτητος, Διατριβαί, Β 10.1-4**

**Ασκήσεις κατανόησης του κειμένου αναφοράς**

1. Με βάση το αρχαίο κείμενο (αναφοράς) να χαρακτηρίσετε τις παρακάτω διατυπώσεις ως Σωστές ή Λανθασμένες με ένα Σ ή Λ αντίστοιχα. Να τεκμηριώσετε την επιλογή σας γράφοντας τη χαρακτηριστική φράση του αρχαίου κειμένου που την επιβεβαιώνει. [Π. Αμπελάς]

α) Το πιο σημαντικό γνώρισμα του ανθρώπου είναι η προαίρεση.

β) Κατά τον Επίκτητο ο άνθρωπος είναι πολίτης του κόσμου προορισμένος να τον υπηρετεί.

γ) Ο θεός μόνο μπορεί να κατανοεί τη διακυβέρνηση του κόσμου.

δ) Κατά τον Επίκτητο ο άνθρωπος δεν πρέπει να αποφασίζει για τίποτε σαν να ήταν μεμονωμένο άτομο.

1. Ο άνθρωπος έχει τρία χαρακτηριστικά γνωρίσματα. Ποια είναι αυτά να τα καταγράψετε με βάση το κείμενο αναφοράς.

**Ερμηνευτικές ερωτήσεις**

1. Ποια είναι η βασική αποστολή του ανθρώπου σύμφωνα με τον Επίκτητο και πώς αυτή συνδέεται με τα κοινωνικοπολιτικά δεδομένα της εποχής;

**Λεξιλογικές ασκήσεις**

1. ἀδούλευτον, προηγουμένων: α) Ποια είναι η σημασία των συγκεκριμένων λέξεων μέσα στο κείμενο; β) Να γράψετε από μία φράση για κάθε μία από τις παραπάνω λέξεις (σε οποιαδήποτε πτώση ή γένος) όπου να είναι εμφανής η διαφορετική σημασία που έχουν στη νέα ελληνική.
2. προαιρέσεως: Να γράψετε 4 σύνθετες λέξεις διαφοροποιώντας το α΄ συνθετικό της συγκεκριμένης λέξης και να τις εντάξετε σε φράσεις της νέας ελληνικής.
3. Με ποιες λέξεις του κειμένου παρουσιάζουν ετυμολογική συγγένεια οι λέξεις: διαχωρισμός, ενικός, όλεθρος, όρεξη, διένεξη..

**Παράλληλο κείμενο**

Αφού μελετήσετε το παρακάτω κείμενο, να εντοπίσετε ομοιότητες και διαφορές σε σχέση με τα όσα αναφέρονται στο Κείμενο Αναφοράς για τη σχέση του ανθρώπου με τον κόσμο. Να τεκμηριώσετε την απάντησή σας με στοιχεία από τα δύο κείμενα.

*Ώρα όμως να προσθέσουμε και κάτι άλλο στον λόγο μας: Στην τάξη της φύσης η πόλη προηγείται από την οικογένεια κι απ' τον καθένα μας ως άτομο· ο λόγος είναι ότι το όλον αναγκαστικά προηγείται του μέρους· πραγματικά, αν πάψει να υπάρχει το σώμα ως σύνολο, δεν θα υπάρχει πια ούτε πόδι ούτε χέρι παρά μόνο ως (ίδια) λέξη, όπως, ας πούμε, αν μιλούμε για πέτρινο χέρι (θα είναι, πράγματι, κάτι σαν αυτό, αν μια φορά πεθάνει): όλα τα πράγματα είναι αυτό που λέμε ότι είναι, αν τα κρίνουμε με κριτήριο τη λειτουργία και τις ιδιότητές τους· από τη στιγμή, επομένως, που θα πάψουν να έχουν αυτά τα χαρακτηριστικά, δεν θα πρέπει πια να λέμε ότι είναι ό,τι ήταν πριν, αλλ' ότι απλώς εξακολουθούν να λέγονται ακόμη με την ίδια λέξη.*  Ἀριστοτέλης, Πολιτικὰ Α 2, 10-13

Αφού μελετήσετε το παρακάτω απόσπασμα να εξηγήσετε αξιοποιώντας στοιχεία και από το Κείμενο Αναφοράς σε τι συνίσταται η έννοια του κόσμου κατά τους Στωικούς*.*

*Κατ' αρχήν, ο ίδιος ο κόσμος δημιουργήθηκε για χάρη των θεών και των ανθρώπων· ο,τιδήποτε υπάρχει μέσα σ' αυτόν προετοιμάστηκε και επινοήθηκε για να το απολαμβάνουν οι άνθρωποι. Γιατί ο κόσμος ήταν και είναι κοινή κατοικία θεών και ανθρώπων· με άλλα λόγια, πολιτεία και των δύο, γιατί εννόμως και ορθώς ζουν μόνον όσοι χρησιμοποιούν τον Λόγο.* Κικέρων, De natura deorum, 2.154

Πηγές:

<https://akisambelas.files.wordpress.com/2020/02/fakelos_ylikou_g_lyk_d.e._20-22.pdf>